SKRIFTLIG FORESPØRGSEL E-0412/01

af Hans Modrow (GUE/NGL) til Kommissionen

(15. februar 2001)

Om: EU's foranstaltninger mod BSE

Siden midten af firserne har forekomsten af BSE hos kvæg været kendt. Da tilfældene blev hyppigere navnlig i Storbritannien, reagerede EU med et eksportforbud for britisk oksekød, som kun blev håndhævet halvhjertet og til sidst blev ophævet. Trods en bred offentlig debat om BSE og trods den kraftige sensibilisering af både producenter og forbrugere om spørgsmålet blev den videnskabelige forskning forsømt.

Derfor bedes Kommissionen oplyse følgende:

1. Hvorfor blev forskningen i BSE forsømt så kriminelt?

2. Hvilke foranstaltninger er der truffet med henblik på snarest at indhente det opståede forskningsefterslæb?

3. Hvilken rolle spiller undersøgelser af hjernegifte hos kvæg i forskningen, og hvorledes offentliggøres resultaterne?

4. Hvilken forskning udføres der med henblik på at påvise, at der kan ske overførsel af BSE til mennesker, således at vellykket bekæmpelse bliver mulig?

5. Hvorledes håndterer man andre fodermidler end dyremel, der kan indeholde giftige stoffer?

Svar afgivet på Kommissionens vegne af Philippe Busquin

(17. maj 2001)

1. Siden 1990 er der under Fællesskabets forskningsprogrammer ydet støtte til forskningen i overførsel til dyr og mennesker af spongiforme encephalopathier (TSE) med et samlet fællesskabsbidrag på 53,880 mio. EUR (2,120 mio. EUR under det andet og det tredje rammeprogram, 50, 700 mio. EUR under den europæiske handlingsplan vedrørende TSE vedtaget af Rådet og Parlamentet i november 1996(1) og gennemført ved tre specifikke forslagsindkaldelser samt 1,060 mio. EUR under det femte rammeprogram(2)). Derudover forhandles der er i øjeblikket om ni nye forslag med et samlet bidrag på 10,6 mio. EUR. Der er således afsat et samlet bidrag på 64,48 mio. EUR til forskning i TSE under forskningsprogrammerne.

Det Fælles Forskningscenter (FFC) har iværksat dels et omfattende program for evaluering af obduktioner i forbindelse med smitte med bovin spongiform encephalopati (BSE), dels de fornødne foranstaltninger til sikring af kvaliteten af det igangværende overvågningsprogram. Det deltager også i programmer til evaluering af metoder, der kan spore kød- og benmel i dyrefoder, og til vurdering af varmebehandling af animalsk kød- og benmel.

2. I overensstemmelse med Rådets konklusioner fra mødet den 16. november 2000 (forskningsministrene) er der nedsat en ekspertgruppe med repræsentanter fra medlemsstaterne, eksperter fra Den Videnskabelige Styringsgruppes ad hoc-gruppe vedrørende TSE og Det Fælles Forskningscenter, der skal:

- undersøge TSE-forskningsaktiviteterne i medlemsstaterne,

- tilskynde til udveksling af informationer mellem forskerhold, og

- identificere igangværende forskningsemner, som bør styrkes, samt nye forskningsområder.

3. Forskning i patogenese og især i mekanismer og faktorer i forbindelse med nervenedvækst, nervedegeneration og døde nerveceller er et vigtigt forskningsområde både på nationalt plan og inden for rammerne af fællesskabsprojekter.

Forskningsresultaterne offentliggøres via publikationer i videnskabelige tidsskrifter.

4. Der er blevet gjort en stor indsats inden for forskning i overførsel både på nationalt plan og på fællesskabsplan med henblik på at foretage en risikovurdering og bekæmpe sygdommen. Forskningen omfatter forskellige aspekter vedrørende overførsel, især bestemmelse af vævssmitte, bestemmelse af dosis for smitte via munden, kontrol af, om TSE kan overføres til andre produktionsdyr, undersøgelse af lateral eller vertikal overførsel og undersøgelse af andre overførselsmekanismer.

5. Rådets direktiv 1999/29/EF af 22. april 1999 om uønskede stoffer og produkter i foderstoffer(3) fastsætter maksimumniveauer for uønskede stoffer og produkter i foderstoffer og fodermateriale. Kun foderstoffer og fodermateriale, der opfylder ovennævnte direktivs bestemmelser, kan anvendes til dyrefoder. Som følge heraf mindskes risikoen for toksisk kontaminering. Desuden fremsatte Kommissionen den 17. december 1999 et ændret forslag til Europa-Parlamentets og Rådets direktiv om uønskede stoffer og produkter i foderstoffer(4) for yderligere at styrke nævnte direktivs bestemmelser.

(1) KOM(96) 582 endelig udg.

(2) EFT C 137 af 7.6.1997.

(3) EFT L 115 af 4.5.1999.

(4) EFT C 89 E af 28.3.2000, ændret ved KOM(2000) 861 endelig udg.